РЕШЕНИЕ НА СЪВЕТА
от 10 ноември 2014 година
относно позицията, която да бъде заета от името на Европейския съюз в рамките на Международната морска организация по време на 94-тата сесия на Комитета по морска безопасност във връзка с приемането на измененията на Кодекса за подобрената програма за преглед от 2011 г.
(2014/826/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 100, параграф 2 и член 218, параграф 9 от него,
като взе предвид предложението на Европейската комисия,
като има предвид, че:
(1)
Действията, които Европейският съюз предприема в сектора на морския транспорт, следва да са насочени към подобряване на морската безопасност.
(2)
По време на своята 93-та сесия Комитетът по морска безопасност на ИМО одобри изменения на Кодекса за подобрената програма за преглед (ППП) от 2011 г. Очаква се тези изменения да бъдат приети на 94-тата сесия на Комитета по морска безопасност, която ще се проведе през ноември 2014 г.
(3)
Измененията на Кодекса за ППП от 2011 г. го привеждат в съответствие с практиката на класификационните организации, като също така позволяват на корабните екипажи да извършват при определени условия хидростатични изпитвания на товарните цистерни под ръководството на капитана, вместо да извършват тези изпитвания в присъствието на инспектор.
(4)
С членове 5 и 6 от Регламент (ЕС) № 530/2012 на Европейския парламент и на Съвета (1) се предвижда задължително прилагане на схемата за оценка на състоянието (СОС) на ИМО. СОС е допълнена от Кодекса за ППП от 2011 г., приет с резолюция A.1049(27) на Асамблеята на ИМО. Част Б от приложение Б към Кодекса за ППП от 2011 г. се отнася до инспекциите при прегледа на нефтени танкери, различни от двукорпусните нефтени танкери, и установява начините за провеждане на такава засилена оценка. Поради това всички изменения в Кодекса за ППП от 2011 г., засягащи еднокорпусните нефтени танкери на възраст над 15 години, ще бъдат автоматично приложими посредством Регламент (ЕС) № 530/2012.
(5)
Съюзът не е член на ИМО, нито е договаряща страна по съответните конвенции и кодекси. Поради това е необходимо Съветът да оправомощи държавите членки да изразят позицията на Съюза в посочените комитети на ИМО, както и съгласието си да бъдат обвързани с измененията на Кодекса за ППП от 2011 г.,
ПРИЕ НАСТОЯЩОТО РЕШЕНИЕ:
Член 1
1. Позицията на Съюза на 94-тата сесия на Комитета по морска безопасност на ИМО е да изрази съгласие с приемането на изменения на Кодекса за ППП от 2011 г., установени в приложение 22, приложение Б, част Б към документ MSC 93/22/Add.3 на ИМО, с оглед на целите, посочени в членове 5 и 6 от Регламент (ЕС)№ 530/2012.
2. Посочената в параграф 1 позиция на Съюза се изразява от държавите членки, които членуват в ИМО и които действат съвместно в интерес на Съюза.
3. Формални и незначителни промени в тази позиция може да се договарят, без да е необходимо нейното изменение.
Член 2
Държавите членки се оправомощават да дадат своето съгласие да бъдат обвързани - в интерес на Съюза - от измененията, посочени в член 1, параграф 1.
Член 3
Адресати на настоящото решение са държавите членки.
Съставено в Брюксел на 10 ноември 2014 година.